google/wiki40b huggingface dataset:
Vulstorpas prie Kolsterverto

Istorija

Vulstorpo apylinkėse buvo randama geležingo smėlio. XX a. kaimas buvo apsuptas atvirų geležies rūdos karjerų. Rūda čia buvo kasama iki 1973 m., kol ją nukonkuravo importuojama žaliava. Tais pačiais metais užsidarė geležinkelio atšaka, kuri buvo pastatyta 1916 m. rūdos išvežimui. Buvo bandoma šią liniją išsaugoti, nes stovėjo vienas tiltas geležinkeliui ir plentui A1. Tiltas buvo nugriautas 2009 m. rekonstruojant kelio sankryžą.
Vulstorpo dvaras, kuriame gimė Niutonas, yra tipiška XVII a. anglų jomeno (žemės savininko) sodyba su klinčių mūro namu ir vėliau pastatytais ūkiniais trobesiais. Sodyba priklauso Nacionaliniam paveldo fondui, atidaryta visuomenės lankymui. Vienas iš ūkio pastatų įrengtas taip, kad lankytojai galėtų atlikti praktinius bandymus, kuriuos darė Niutonas savo namuose.
Iš šio kaimo Niutonas 12–kos metų išvyko mokytis į miesto mokyklą. Sugrįžo čia tik 1666 m., kai turėjo palikti dėl maro epidemijos uždarytą Kembridžo universitetą. Šiuose namuose jis padarė savo svarbiausius mokslo atradimus.
Jokūbo laiškas

Jokūbo laiškas – viena iš Naujojo Testamento knygų. Šiame laiške kalbama apie gero elgesio svarbą, laiškas panašus į Kalno pamokslą, o stiliumi primena Senojo Testamento Patarlių knygą.
Jokūbo laiške kalbama apie daugelį praktinių krikščioniško gyvenimo reikalų, pabrėžiama, kad visose gyvenimo srityse sau reikia kelti tokius pat reikalavimus. Teigiama, kad krikščionis turi vengti dvilypės moralės ir stengtis, kad jo darbai ir mintys sutaptų, daryti gerus darbus, o ne vien protu tikėti, prilaikyti savo liežuvį, vengti socialinės ir turtinės neteisybės. Laiške taip pat yra skyrelis apie krikščionišką gydymą.

Turinys

Jokūbo laiške teigiama, kad svarbu darbai, o ne žodžiai, raginama nepaisyti socialinių skirtumų. Kalbama apie tikėjimą ir darbus, nepažaboto liežuvio blogybę, dangiškąją išmintį, kantrumą ir maldą, krikščionišką gydymą.

Autorius ir adresatas

Laiškas adresuotas „dvylikai giminių, pasklidusių tarp kitatikių“. Iš to sunku nustatyti, kam laiškas skirtas. Daugelis mano, kad laiškas parašytas I a. Laiško autorius save vadina Jokūbu, tačiau Naujajame Testamente jų minima keletas. Dažniausiai manoma, kad tai Jėzaus „brolis“, minimas Apaštalų darbuose kaip vienas Jeruzalės bažnyčios vadovų bei Pirmame laiške korintiečiams – kaip Jėzaus prisikėlimo skelbėjas.
Gudeliai (Dieveniškės)

Aplinkinės gyvenvietės

DIEVENIŠKĖS – 7 km
Edmundas Pranas Bagdonas

Biografija

1962 m. baigė Kauno medicinos institutą. 1992 m. habilituotas biomedicinos mokslų daktaras.
Nuo 1966 m. dirba Kauno akademinėse klinikose, nuo 1971 m. Krūtinės ląstos chirurgijos skyriaus vedėjas; 1996 m. profesorius.
Daro krūtinės organų operacijas, tiria pūlinės infekcijos profilaktiką ir gydymą, krūtinės traumas. Vienas pirmųjų klinikoje panaudojo nuolatinę elektros srovę, antibiotikais impregnuotas siuvamąsias ir aloplastines medžiagas.
9 išradimų autorius arba bendraautoris. Daugelio Lietuvos, Baltijos šalių ir Europos mokslinių draugijų narys.
SC Baltai Kaišiadorys

Istorija

Futbolo centras „Baltai“ įkurtas 2007 m. Tų pat metų pradžioje sukurta klubo simbolika. Klubo pagrindinės spalvos - balta ir raudona, pagalbinė - juoda. „Baltų“ emblemoje raudoname fone, simbolizuojančiame ryžtą ir stiprybę, pavaizduotas gilaus žvilgsnio lietuvio veidas.
Įsruties kapinynas

Įsruties kapinynas – du prūsų kapinynai prie Įsruties, dab. Černiachovskas, Kaliningrado sr. Vietovė 1340 m. minima Instrud vardu.

Pirmasis kapinynas

Pirmasis kapinynas yra į rytus nuo kelių, vedančių į Jurbarką, prie Unguros upės buvusio dešiniojo kranto, vėliau upė pakeitė vagą. Jis rastas kasant žvyrą. 1927 m. Karlas Engelis ištyrė 14 kapų. Sudeginti mirusieji laidoti urnose arba be jų; dviejuose kapuose rasta žirgų kaulų. Vienas žirgo kapas aptiktas po sudeginto mirusiojo kapu. Dalis kapų su įkapėmis; rasta segė žvaigždine kojele, stiklo karolis, diržų sagčių, žalvarinių diržų apkalų. Kapai datuojami V-VI amžiumi. Koordinatės 54°37′10″N 21°54′10″E

Antrasis kapinynas

Antrasis kapinynas buvo miesto vakarinėje dalyje, į vakarus nuo pilies. Koordinatės 54°39′50″N 21°49′10″E
Aptiktas 1888 m. Rasta sudegintų mirusiųjų kapų, įvairių radinių, buvo ardomas. 1925 m. Vilhelmas Gertė ištyrė 64 kapus, 1934 m. Vilhelmas Grunertas -16 kapų, 1938 m. V. Grunertas ir Volfgangas Gronau - 56 kapus. Manoma, kapinynas užėmė 70 x 50 m dydžio plotą. Jo šiaurės rytų dalis sunaikinta kasant smėlį.
Mirusieji laidoti sudeginti urnose ar be jų, dažniausiai su įkapėmis. Ankstyvieji kapai kapinyno vakarinėje dalyje su urnomis, vėlesnieji be jų, juose daugiau įkapių. Rasta akinių, lankinių, lenkta kojele, žieduotųjų segių, įvairių formų smeigtukų, diržų sagčių, varpelio pavidalo pakabučių, apyrankių, žiedų, sidabrinių kibirėlio pavidalo pakabukų, antkaklių, apgalvių, gintarinių, stiklo, emalio ir žalvario karolių, ylų, du kovos peiliai, antskydis (umbas), Romos imperatoriaus Maksimino Trako (235-238 m.) moneta. Po vėlyvaisiais kapais rasti 8 žirgų kapai; juose buvo žąslų ir kamanų, puoštų kryžiaus formos apkalais ir pusmėnulio pavidalo pakabučiais. Virš dalies kapų buvo išgrįsti akmenų grindinėliai arba kapai buvo apdėti akmenimis. Kapinynas datuojamas II a. - VI a. ir priskiriamas Sembos kapinynų grupei, dalis papuošalų (apgalviai ir smeigtukai) būdingi Nemuno žemupio regiono kapinynams.
Michailas Prišvinas

Biografija

Gimė kaime dab. Lipecko srities teritorijoje. Jo tėvas buvo žirgininkas, anksti mirė. 1883 m. Michailas Prišvinas įstojo į Jelco berniukų gimnaziją, bet buvo išmestas kai susiginčijo su gimnazijoje geografiją dėsčiusiu žymiu religijos filosofu Vasilijumi Rozanovu. Baigė gimnaziją Elabugoje. Vėliau studijavo Rygos politechnikume, įsitraukė į jaunimo markisistinį būrelį, dėl to 1897 m. areštuotas. 1902 m. Lipecko universitete baigė agronomijos studijas ir pradėjo dirbti agronomu įvairiose Rusijos žemietijose, parašė keletą veikalų apie žemės ūkį. Nuo 1905 m. įvairiuose laikraščiuose dirbo korespondentu. Michailas Prišvinas 1907 m. išsiruošė į kelionę po šiaurės Rusiją: lankėsi Karelijoje, Archangelske, Kolos pusiasalyje, Solovkų salose, Kanino pusiasalyje, buvo užsukęs į Norvegiją. Aprašinėjo tų kraštų gamtą, papročius, rinko tautosaką, etnografiją. 1908 m. lankėsi Pavolgyje, vėliau – Kazachstane, Kryme. Pirmojo pasaulinio karo metais Michailas Prišvinas dirbo karo korespondentu, vėliau rašė eserų laikraščiui, pasmerkė Spalio revoliuciją, dėl to jam buvo skirtas namų areštas.
Nuo 1925 m. pradėjo rašyti kūrinius vaikams. Vėliau vėl tęsė kraštotyros veiklą, keliavo po Tolimuosius Rytus, šiaurines sritis. 1934 m. išrinktas į TSRS rašytojų sąjungos tarybą.

Kūryba

Michailas Prišvinas savo kūryboje daugiausia dėmesio skiria gamtojautai, gamtos aprašymams, žmogaus ir gamtos santykiui. Aprašė aplankytų kraštų gyventojų buitį. Jo kūriniuose taip pat svarbią vietą užima filosofiniai ir doroviniai žmogaus ieškojimai. Rašytojo kūrybai būdingas realistinis stilius, tikrovės ir pasakos elementų derinimas, vaizdinga kalba.
Nuo 1905 m. iki pat mirties Michailas Prišvinas rašė dienoraščius (išleisti 15 tomų 1991–2017 m.), kuriuose gausu tiek kasdienių gamtos, žmonių stebėjimų, tiek filosofinių, politinių svarstymų.
Baltija (almanachas)

Baltija – kasmetinis literatūrinis kultūrinis (iki 1993 m. – literatūrinis visuomeninis) iliustruotas almanachas, leidžiamas nuo 1984 m. Vilniuje, nuo 1991 m. Klaipėdoje.

Leidinys

Leidžia Lietuvos rašytojų sąjungos Klaipėdos skyrius. Tiražas: 1984 m. – 15 000 egz., 1991 m. – 7000 egz., 1996 m. – 700 egz.,  2003 m. – 500 egz.
Petras Palilionis

Biografija

1961 m. baigė Panevėžio hidromelioracijos technikumą, 1969 m. Vilniaus universitete įgijo teisininko diplomą. 1961–1965 m. dirbo Nemuno laivinkystės valdyboje, Valst. vandens ūkio komitete. 1966–1989 m. Lietuvos valst. radijo ir televizijos žurnalistas. 1989–2010 m. – Lietuvos rašytojų sąjungos (LRS) Kauno skyriaus pirmininkas. 1994–2006 m. LATGA-A Kauno filialo vadovas. Šiuo metu Petras Palilionis yra Kauno meno kūrėjų asociacijos pirmininkas.
Chatanga (gyvenvietė)

Istorija

Chatanga įkurta 1626 m. kaip duoklės surinkėjų žiemavietė. Pavadinimas kilo nuo upės ir evenkų kalba reiškia „didelis vanduo“. 1859 m. tai dar tebuvo mažas kaimas su cerkve. Tarybiniais metais gyvenvietė išaugo apylinkėse pradėjus išteklių žvalgymo ir gavybos darbus.
Grėjaus namai

Gray’s Inn (angl. Honorable Society of Gray’s Inn) – vieni iš keturių Anglijos (JK) advokatų rūmų (Inns of Court), vienijančių baristerius Anglijoje. Kiti rūmai atitinkamai yra Honorable Society of Middle Temple, Inner Temple bei Lincoln’s Inn. Gray’s Inn taip pat vad. Pastatų kompleksas, kuriame rūmai įsikūrę nuo XIV a. Jie yra šalia Karališkųjų Teisingumo rūmų (Royal Courts of Justice).
Rūmų šūkis – „Nešališkas teisingumas, lygybės, įstatymo viešpatavimo priežiūra, be baimės ar polinkių reguliuoja žmonių reikalus į geriausia“ (lot. Integra Lex Aequi Custos Rectique Magistra Non Habet Affectus Sed Causas Gubernat).

Istorija

Inn (arba hospitium) šiame kontekste reiškia miesto rūmus arba pensioną (ypač istoriniais laikais, turint omenyje studentų, studijavusių teisę, pesioną). Nuo XIX a. vidurio čia studentai jau nebėra rengiami.
Hanno Möttölä

Žaidėjo karjera

1996 m. išvyko į JAV, kur baigė Jutos universitetą. NBA naujokų biržoje 40 šaukimu pakvietė Atlantos „Hawks“ klubas. H. Mottola tapo pirmuoju suomiu, rungtyniavusiu stipriausioje pasaulio krepšinio lygoje.
Po dviejų sezonų persikėlė į Europą. Čia atstovavo Vitorijos „Tau Ceramica“, Bolonijos „Skipper“, Pezaro „Scavolini“, Maskvos „Dinamo“, Kauno „Žalgirio“  ir Salonikų „Aris“ komandoms. 2008 m. rugsėjo mėn. paskelbė apie krepšininko karjeros pabaigą . 2009 metais, jis pranešė, kad padės Suomijos rinktinei per 2009 metų Europos krepšinio čempionatą  2009 m. vasarą Suomijos klubas iš Helsinkio "Torpan Pojat" pranešė, kad pasirašė dvejų metų sutartį su H. Möttölä.
Jeronimas Dominykas Pacas

Biografija

Kilo iš Lietuvos magnatų Pacų giminės, herbo „Gozdava“ savininkas. Trakų vaivados Petro Paco (apie 1570–1642) sūnus nuo antros santuokos su Elžbieta Šemetaite (m. 1652). Broliai – Lietuvos didysis pakamaris Feliksas Jonas, Lietuvos didysis stovyklininkas Bonifacijus Teofilis, Lietuvos didysis etmonas Mykolas Kazimieras ir Žemaitijos vyskupas Kazimieras.
Valdė Ašmenos pavietą ir valdas Žemaitijoje.
1661 metais Rusijos-Lenkijos karo metu Jeronimas Dominykas Pacas pateko į Rusijos nelaisvę ir buvo prievarta išvežtas į Maskvos valstybės gilumą. Sekančiais 1662 metais buvo išlaisvintas, bet mirė pakeliui į namus.
Tušemlios kultūra

Kultūra

Bancerovo-Tušemlios kultūra susiformavo Abidnios tipo (vėlyvoji Zarubincų kultūros grupė) kultūros gyventojams atsikėlus į Dniepro-Dauguvos ir brūkšniuotosios keramikos kultūrų teritoriją. Bancerovo-Tušemlios kultūrai būdingos neįtvirtintos gyvenvietės, aptinkamos upių salpose ir pirmosios terasos kyšuliuose.
Piliakalniai – slėptuvės su pusiau žeminės tipo ir antžeminiais pastatais. Pusiau žeminės nedidelės, nuo 7-9 iki 18–20 m², su įgilintomis (0,2-0,8 m) rentininės konstrukcijos sienomis bei apvalia krūsnine krosnimi kampe, kartais – atviru židiniu centre. Antžeminiai pastatai stulpinės konstrukcijos, ilgi, su keliomis gyvenamosiomis patalpomis, šildomomis atvirais židiniais. Piliakalniuose (Tušemlia, Gorodokas, Prudkai) rasta apskrito plano šventyklų liekanų.

Ūkis

Gyventojų pagrindiniai verslai žemdirbystė ir gyvulininkystė. Naudojo lipdytinę, šiek tiek profiliuotą, lygiu paviršiumi keramiką. Išplėtota kalvystė, daugelyje gyvenviečių randami geležies gavybos ir lydymo įrenginiai.
Mirusiuosius laidojo sudegintus (degino už pilkapyno) apvaliuose, pailguose ar ilguose pilkapiuose, pilkapių sampiluose arba pagilintose duobėse po sampilu, kartais urnose. Įkapės skurdžios, randama daugiausia puodų arba jų fragmentų.
Dauguma tyrėjų (A. Mitrofanovas, V. Sedovas, E. Šmidtas) Bancerovo-Tušemlios kultūrą priskiria baltų gentims. Kultūra sunyko dėl intensyvaus slavų veržimosi į šiaurę.
Kelmės rajono taryba 1990–1995 m.

Kelmės rajono taryba – Kelmės rajono savivaldybės atstovaujamoji institucija, išrinkta 1990 m. kovo 24 d., pakartotinis balsavimas (II turas) – balandžio 7 d. Pilnas pavadinimas – Kelmės rajono Liaudies deputatų taryba, nuo 1990 m. balandžio mėn. Kelmės rajono taryba.

Teisinis pagrindas

Vietos savivaldos pagrindų įstatymu, priimtu 1990 m. vasario 12 d., savivaldybės suskirstytos į žemesniosios pakopos savivaldybes – apylinkės, gyvenvietės (valsčiai), rajono (apskrities) miestai ir aukštesniosios pakopos savivaldybes – rajonai, apskritys, respublikos miestai. Kelmės rajonui priskirtas aukštesniosios pakopos savivaldybės statusas. Savivaldybių teises kiek suvaržė 1993 m. spalio 12 d. Seimo priimtos įstatymo pataisos.
Rinkimai, vadovaujantis Lietuvos TRS Aukščiausiosios Tarybos 1989 m. gruodžio 7 d. priimtu „Lietuvos Tarybų Socialistinės Respublikos Vietinių liaudies deputatų tarybų rinkimų įstatymu“ vyko pagal mažoritarinę sistemą. Kandidatus kelti galėjo renkamos tarybos teritorijoje esančių visuomeninių, politinių organizacijų, visuomeninių judėjimų rajonų ir miestų organai, taip pat ne mažiau, kaip 50 darbo ar gyvenamosios vietos piliečių susirinkimas. Tai buvo pirmieji laisvi ir demokratiški rinkimai po 1925 m. savivaldybių tarybų rinkimų.

Veikla

1990–1995 m. – Kelmės rajono tarybos pirmininkas Vytautas Jonas Pikturna, 1990–1991 m. Kelmės rajono valdytojas Izidorius Šimkus.
Vandenmatės

Išvaizda

Dauguma vandenmačių maždaug 8 mm dydžio, bet didžiausios gali viršyti 15 mm. Kūnas neryškių spalvų (pilkas, rudas), ištęstas, kojos ilgos ir plonos. Tokia kūno forma primena mažytę gyvalazdę. Dauguma besparnės, nors pasitaiko ir sparnuotų formų.

Ekologija

Vandenmatės gyvena vandens telkinių pakraščiuose, dažniausios ten, kur nėra žuvų ir gausu vandens augalų. Įprastai jos ramiai vaikšto vandens paviršiumi, tačiau išgąsdintos greitai sprunka. Plėšrios, bet gali misti ir jau nebegyvais gyvūnais. Gali medžioti ant vandens augalų.
Karavadžizmas

Karavadžizmas − XVII a. Europos dailės pakraipa, priskiriama barokui, kurios atstovai sekė arba kuriems padarė įtaką italų dailininko Karavadžo (1571−1610) stilius. Šie tapytojai vadinami karavadžistais (it. Caravaggisti). Tarp žymiausių karavadžistų: prancūzas Žoržas de La Tūras ir ispanas Chosė de Ribera.

Istorija

Karavadžizmą įkvėpė italų dailininkas Karavadžas. 1599−1600 m. jo atlikti darbai Contarelli koplyčioje Romos San Luigi dei Francesi bažnyčioje Šv. Mato gyvenimo tema tapo dailininko brandaus stiliaus pirmaisiais darbais ir įkvėpimo šaltiniu kitiems tapytojams. Karavadžo stiliui būdingas natūralistinis vaizdavimas, gilaus veikėjų psichologizmo išraiška. Emocinius veikėjų vaizdavimo niuansus išryškina šviesos-tamsos kontrastai (chiaroscuro), nepagrindinės paveikslų detalės gramzdinamos į dar tamsesnius šešėlius (tenebrizmas). Karavadžo drobių veikėjai dažniausiai būdavo vaizduojami kaip žemo socialinio sluoksnio atstovai: valstiečiai, vargetos, plėšikai. Tapytojas tapydavo pagal modelius iškart ant drobės ir neruošdavo paruošiamųjų piešinių ar eskizų. Tai padėdavo išgauti nepaprastai stiprų meninio įtaigumo efektą.
Karavadžas gyvenimo metu nebuvo plačiai žinomas dailininkas, iš esmės vertintas tik pavienių meno žinovų ir užsakovų. Po mirties jis greitu laiku buvo beveik užmirštas, tačiau jau pirmieji jo darbai Romoje padarė didžiulį poveikį su jais susipažinusiais dailininkais, tame tarpe tuo metu garsiausiems Europos tapytojams: Anibalei Karačiui, Rubensui, vėliau − Gvidui Reniui, Gverčinui. Aplink Karavadžą Romoje 1600-ųjų pradžioje susiformavo grupelė pasekėjų, tarp kurių – Orazio Gentileschi, Bartolomeo Manfredi, Carlo Saraceni. Kita dailininkų grupė susiformavo Neapolyje, į kurį Karavadžas atvyko 1606 m. Tarp jų – José de Ribera‎, Artemisia Gentileschi, Battistello Caracciolo. 
Tuo metu Neapolis priklausė Ispanijos karūnai ir tai padėjo paskleisti karavadžizmą Ispanijoje. Ryškiais ispanų karavadžistais, be Neapolyje dirbusio José de Ribera‎, laikomi Francisco de Zurbarán ir Bartolomé Esteban Murillo. Prancūzijoje ryškiausiais karavadžistais buvo Georges de La Tour, Nicolas Tournier. Apraiškų yra Simon Vouet kūryboje. Nyderlanduose karavadžistams atstovavo grupė Utrechto dailininkų, tarp kurių – Dirck van Baburen, Hendrick ter Brugghen, Gerrit van Honthorst.
Karavadžas neturėjo savo dailės mokyklos ir nelaikė mokinių. Jo pasekėjai dažniausiai perimdavo tik jiems imponuojančius Karavadžo dailės bruožus: žemos socialinės padėties žmonių vaizdavimą, brutalių scenų vaizdavimą, realizmą ir natūralizmą. Karavadžo įtaka neaplenkė nė pačių didžiausių Europos dailės meistrų, kaip Rembrantas ir Diegas Velaskesas. XVII a. pabaigoje karavadžistų judėjimas išsikvėpė ir išnyko. Savo metu menkai žinoma karavadžistinė dailė šiuo metu visų pirmiausia prisimenama apibūdinant tipinius baroko stilistikos bruožus, nei XVII a. populiarus parodomasis ištaigingas barokas, kurį suformavo Karačių ir Rubenso mokyklos. Karavadžas apibūdinamas antru reikšmingiausiu italų tapytoju europinės dailės kontekste, įtaka nusileidžiančiu tik Mikelandželui.
Vladas Ulinauskas

Vladas Ulinauskas (mirė 2007 m. rugpjūčio 17 d.) – Lietuvos futbolo treneris.

Biografija

Treniravo „Atlanto“, „Bangos“ komandas, dirbo Klaipėdos ir Kauno futbolo mokyklose.
Paskirstyta paslaugos trikdymo ataka

Paskirstyta paslaugos trikdymo ataka (angl. Distributed Denial of Service, DDoS) – kibernetinė ataka, skirta informacinių sistemų užvaldymui, sutrukdyti vartotojų prisijungimui prie serverių. Paprastai DDoS vykdomos automatizuotomis priemonėmis, be kitų, pasitelkiant kenkėjiška programine įranga užterštus botinklus, įterpiant kenkimo kodus į prastai apsaugotas internetines svetaines.

Atakų vykdymas

Šios atakos gali būti nukreiptos prieš ekonominius konkurentus, valstybines institucijas, pasitelkiamos vykdant politinius protestus (pvz. „Bronzinio kareivio“ kampanija Estijoje, 2007; WikiLeaks, 2011).
Eilinių kompiuterinės įrangos vartotojų įrenginiai, piktavaliams vykdant DDoS atakas, veikia kaip savotiški atakų stiprintuvai. Nors asmeniniuose įreginiuose esančios saugumo spragos ir nekelia tiesioginės grėsmės jų savininkų duomenų saugumui, bet automatizuotai vykdomos DDos atakos gali įtraukti daugybę to nė neįtariančių žmonių. Siekiant išgauti internetinių paskyrų duomenis ir iš to pasipelnyti, kuriamos internetinių svetainių klastotės. Tokių svetainių kūrėjai fišingo pagalba išvilioja vartotojų konfidencialius duomenis. Pastaroji klastotė pavojinga tuo, kad tinklalapis atrodo ir veikia taip, kad naudotojui būna sunku uždaryti naršyklės langą ir kompiuteris atrodo lyg būtų „užblokuotas“.

Apsauga

Apsaugai nuo tinklo atakų, be kitų, naudojami specialūs filtrai, prijungiami prie didelio pralaidumo interneto kanalų. Filtrai veikia taip, kad nuosekliai analizuotų perduodamą srautą, aptiktų neįprastą tinklo veiklą ir klaidas. Nagrinėjami nestandartinio srauto modeliai apima visus žinomus atakos būdus, įskaitant tuos, kurie įgyvendinami pasitelkus išplatintus botnetus.
CERT-LT duomenimis, 2016 m. Lietuvoje daugiausia buvo klastojamos socialinio tinklo svetainė facebook.com, elektroninio pašto sistemos (gmail.com, yahoo.com), elektroninių atsiskaitymų svetainė paypal.com, kai kada – užsienio bankų svetainės. Naudotojai, susidūrę su tinklų ir informacijos saugumo problemomis, apie kibernetinių atakų incidentus gali pranešti CERT-LT internetinėje svetainėje užpildę specialią formą (cert.lt/pranesti.html) arba elektroniniu paštu.
Kivylių piliakalnis

Piliakalnis

Piliakalnis įrengtas atskiroje kalvelėje Apšės kairiojo kranto slėnio pakraštyje. Jį iš vakarų, šiaurės ir rytų juosia slėnio pelkės, nuo kurių šlaitai gana nuolaidūs, kiti vidutinio statumo, 4 m aukščio. Aikštelė ovali, pailga šiaurės – pietų kryptimi, 22x18 m dydžio. Pietinėje pusėje ją nuo aukštumos skiria nedidelis įlinkis, tarsi 11,5 m gylio griovys.
Pietinis šlaitas apardytas 1944 m. iškastos duobės, aikštelė - XVIII a. – XIX a. kapinaičių. Piliakalnis apaugęs lapuočiais.

Aplinkiniai piliakalniai

Purmsačių piliakalnis 18 kmAizvikių piliakalnis 3,5 km
Straujeniekų piliakalnis 3,5 km
Didždamos piliakalnis 3,5 kmLankių piliakalnis 12 km
Ritinės piliakalnis 22 kmKrūtės piliakalnis 20 km
Kubiliškės piliakalnis 13 kmDapšių piliakalnis 25 km
Girdenių piliakalnis 8 km
Veitelių piliakalnis 1 kmApuolės piliakalnis 7 km
Erslos piliakalnis 9 kmJedžiotų piliakalnis 6 km
Mikytų piliakalnis 17 kmRimolių piliakalnis 24 km
Renavo piliakalnis 22 km
Hapsalu

Istorija

Hapsalu žinomas nuo 1279 m., o 1294 m. gavo miesto teises. Mieste yra išlikusi senovinė katedra ir XIII–XVI a. pilis. Vertingi eksponatai saugomi miesto muziejuje.
Kill 'em All

Įspūdis

Nors albumas įrašytas vos per 2 savaites bei iš pradžių išleistas vos 1500 kopijų tiražu, Kill 'em All išgarsino grupę, bei, anot būgnininko Lars Ulrich, pastūmėjo juos link "pasaulio užvaldymo".
Kill 'em All albume ypač atsispindi ankstyvoji anglų grupių Diamond Head, Iron Maiden, Motörhead ir Venom įtaka Metallicai.

Mustaine įtaka

Pradinė susikūrusios grupės sudėtis buvo tokia: James Hetfield (gitara/vokalas), Lars Ulrich (būgnai), Ron McGovney (bosinė gitara) bei Dave Mustaine (pagrindinė gitara). Dėl įtampos tarp McGovney ir Mustaine, McGovney paliko Metallicą. Vietoj jo grupė pasisamdė bosistą Cliff Burton.
Vis dėlto, tarp Mustaine bei likusių grupės narių, ypač Hetfieldo įtampa išliko. Tai baigėsi Mustaine išmetimu iš grupės 1983 m. pradžioje, prieš pat pradedant įrašinėti Kill 'em All. Mustaine įkūrė kitą trankiojo metalo grupę Megadeth, taip pat sulaukusią milžiniško populiarumo. Po Mustaine išvykimo, grupė pasisamdė gitaristą bei gitaros legendos Joe Satriani mokinį Kirk Hammett, grojusį grupėje Exodus. Metallica pradėjo įrašinėti Kill 'em All praėjus vos mėnesiui po Hammett'o prisijungimo.
Nepaisant konfliktų, Mustaine'o įtaka ankstyvajai Metallicos kūrybai nebuvo užmiršta. Muzikantas buvo paminėtas kaip keturių albume esančių dainų bendraautoris. Mustaine buvo pagrindinis dainos "The Four Horsemen" autorius, tiesa, pavadinimu "The Mechanix". Ši daina buvo neretai atliekama ankstyvuose grupės pasirodymuose. Mustaine taip pat prisidėjo prie "Jump in the Fire", "Phantom Lord" ir "Metal Militia" kūrimo.

Kontroversija

Grupė sulaukė nemažai kritikos iš vietinių muzikantų bei muzikinės spaudos dėl pasiūlyto pavadinimo debiutiniam albumui. Iš pradžių albumą norėta pavadinti Metal Up Your Ass. Viršelyje norėta pavaizduoti klozetą bei iš jo kyšančią ranką, kuri gniaužia durklą. Įrašų kompanija paskatino grupę tai pakeisti . Metallica sutiko ir pasirinko padoresnį pavadinimą Kill 'em All. Albumo viršelyje pavaizduotas rankos, paleidžiančios kruviną plaktuką, šešėlis.

Apdovanojimai bei pripažinimas

1989 metais albumas užėmė 35-ąją vietą žurnalo Rolling Stone 100 Geriausių devintojo dešimtmečio albumų sąraše.
Juodžių piliakalnis

Piliakalnis

Piliakalnis įrengtas aukštumos krašte, Mirglono dešiniajame krante. Aikštelė ovali, orientuota vakarų – rytų kryptimi, 30 m ilgio, 68 m pločio. Jos vakariniame krašte supiltas 70 m ilgio, 2,5 m aukščio, 18 m pločio lanko formos pylimas, kurio išorinis 4 m aukščio šlaitas leidžiasi į 20 m pločio, 1 m gylio griovį. Rytiniame šlaite, 4 m žemiau aikštelės yra 3 m pločio terasa. Šlaitai statūs, 8-9 m aukščio.
Piliakalnis apardytas arimų, apaugęs lapuočiais.

Aplinkiniai piliakalniai

Venckų piliakalnis 7 km
Vanagių piliakalnis 4 kmNorgėlų piliakalnis 26 km
Gedikų piliakalnis 15 kmDapkiškės piliakalnis 18 km
Pakisio piliakalnis 19 kmVentės ragas 37 kmVilkų Lauko piliakalnis 19 km
Naujininkų piliakalnis 29 km
Pagramančio piliakalnis 30 kmKreivėnų piliakalnis 25 km
Lazduonėnų piliakalnis 6 km
Akmeniškių piliakalnis 6 km